Minn L- Imżebbel . . . il- pulċinell ta' Ġeżebel . . . " Fallejt ngħix Irnexxili mmut . " ( Epitaffju ta' Maħbub Midrub - Immanuel Mifsud ) " Nissopponi l- ħolma dejjem tintemm , ma titlax iżda tinżel . Iżda m' għadnix nagħti każ iżjed . Tlift ir- rieda li rrid iżjed . M' iniex beżgħan , lanqas xejn . Narahom kollha waqt li jaqgħu . Iżda niftakar , meta konna żgħar . " Dan mhux tgedwid ta' xi xwejjaħ f' reqqet ir- ruħ , iżda versi minn pinna ta' ġuvnott li ta' 22 sena ħass li kien diġà għex ħajja ferm itwal milli fil- fatt sninu kienu jgħoddu . Dan il- ħsieb bħal donnu twieled miegħu u qatt ma ried jitilqu , tant li ta' 15 -il sena kien diġà jitkellem dwar ix- xenqa li jmut f' qsir il- għomor bħall- bosta idoli tiegħu . L- istqarrija tiegħu li ma kienx biħsiebu jaqbeż l- għoxrinijiet bikrin fi kliemu kienet xi ħaġa rikurrenti . L- ossessjoni bil- mewt hija tema komuni ħafna fl- arti , u fil- mużika m' hi xejn inqas . Iżda waqt li għal ħafna artisti hija sempliċiment manuvra pubbliċitarja maħsuba biss biex taħsad u tiġbed l- attenzjoni , għal kienet ħolma romantika u fetiċċ mill- iżjed personali . M' għandniex xi ngħidu , għal Curtis din l- ossessjoni kienet ħasda wkoll . Fil- fatt ħasditu . . . mid- dinja . Iżda qabel qatta' l- karti ma' l- eżistenza tiegħu darba għal dejjem , Ian Curtis żgura li jwassal l- ilmenti eżistenzjali tiegħu lil min kien dispost jisimgħu , u li l- persona tiegħu , bħal dik ta' ikoni oħrajn li kien iqim , ma tintnesiex . Ironikament , Curtis kiseb l- immortalità billi temm ħajtu u mar sab postu fl- istorja ħdejn ' sħabu ' li bħalu , fil- quċċata tal- potenzjal tagħhom għosfru bħal daħna . Iżda waqt li l- ftila ta' dawn intfiet għax lagħbu man- nar u fl- aħħar inħarqu , il- partenza ta' Ian Curtis kienet waħda determinata u konxja . Huwa għażel il- ħin , ippjana l- waqt u fassal tmiem bizzilla . Dan kollu ġara eżatt ħamsa u għoxrin sena ilu , fit- 18 ta' Mejju , 1980 , meta l- isplużjoni tal- moviment Punk f' Manchester u lil hinn bdiet tbatti xi ftit biex tagħmel xi ftit tal- wisa' għal movimenti ta' mużika oħrajn li għalkemm l- għeruq tagħhom kienu miżrugħin fil- Punk , għarfu jsibu orizzonti ġodda . Fost dawn il- gruppi kien hemm il- grupp ta' Ian Curtis , . Bla dubju ta' xejn , il- Joy Division huwa wieħed mill- iżjed gruppi importanti , jekk mhux l- iżjed , ta' dawn l- aħħar 25 sena . F' inqas minn sentejn dan il- grupp salva lill- mużika mill- preċipizju li donhha qabdet riesqa lejh , żamm l- aqwa elementi tagħha , għaġinhom , żviluppahom u tahom forma u direzzjoni ġdida u bil- wisq iżjed valida . Wara l- isfaxxar tiegħu , l- istatura ta' dan l- isem kompliet issir iżjed u iżjed assertiva bil- formazzjoni tal- grupp . Iżda dik hija storja oħra . . . Wieħed jista' jargumenta li l- Joy Division kien l- ewwel grupp b' għeruq u konnessjonijiet Punk li minflok iffoka fuq l- enerġija sfrenata u r- rabja biss , għażel li jinnamra ma' l- espressjoni biex jesponi l- emozzjonijiet moħbija fl- imkejjen l- iżjed mudlama tal- bniedem . Il- lirika ta' Ian Curtis mhix mill- ħelwin . Anzi , hija lirika li titfa' l- melħ fuq il- feriti tiegħek , tfakkrek f' dak li tippreferi tinsa u mbagħad tħallik hemm , tikkonfrontah . X' tagħmel wara li tkun assorbejt dan kollu , hi affari tiegħek . Fl- esperjenza totali tal- mużika tal- Joy Division , wieħed itiegħem is- sbuħija , il- kruha , il- ħajja , il- mewt , l- imħabba , il- mibegħda , il- kisba u t- telfa f' kontorn wieħed , tant li jispiċċa jitfixkel jiddistingwihom u x' aktarx ikollu jerġa' jibda mill- bidu . Minkejja li l- istorja tal- Joy Division mhix waħda twila , l- iżvilupp ta' dan il- kwartett minnManchester kien tassew affaxxinanti , kemm f' sens storiku u iżjed u iżjed f' sens mużikali . Biżżejjed ninnota li bejn l- ewwel EP tagħhom An Ideal For Living , li rrekordjawh fl- 1979 , u t- testment aħħari Closer ta' madwar sena wara , wieħed jassisti għal trasformazzoni rari u inkredibbli . F' ta' l- ewwel il- grupp ftit li xejn kien differenti mill- ħafna gruppi li dik il- ħabta kienu qegħdin jittantaw xortihom f' Manchester . L- EP għandu attitudni pjuttost Punk u ftit li xejn huwa rappreżentattiv tal- ħoss tal- grupp u tal- karattru ta' Curtis . Iżda Ian Curtis ma damx wisq biex sab il- pjattaforma adattata għalih biex jiżvoga l- ġewwieni mqalleb tiegħu . Fil- bidu ta' 1979 , il- Joy Division daħlu fl- iStrawberry Studios fi Stockport biex jirrekordjaw id- debutt tagħhom . Il- prodott finali kien l- album storiku Unknown Pleasures , li apparti l- merti mużikali tiegħu , l- aktar ħaġa li nara notevoli fih hija l- bidla tremenda fil- ħoss tal- grupp , tant li ssibha bi tqila biex temmen li dawn huma l- istess erbat itfal li sa ftit xhur qabel bil- kemm kienu jafu jaqbdu l- istrumenti tagħhom . Biex ngħid kollox , din il- metamorfosi ma kinitx tkun possibbli li ssir kif saret kieku ma kienx għall- kontribut tal- producer il- ġdid mit- tikketta tad- diski Factory Records Martin Hannet . Jeżisti qbil ġenerali li mingħajr l- ideat brillanti tiegħu l- Joy Division fl- istudjo żgur li qatt ma kienu jinstemgħu kif nafuhom illum . Il- kontribut ta' Hannet tant kien seminali , li wieħed ma jkunx qiegħed jesaġera jekk iqisu bħala l- ħames membru tal- grupp . Id- debutt Unknown Pleasures m' huwiex xi biċċa xogħol faċli biex tiddiġerixxiha . Qabel xejn , l- atmosfera hija mudlama għall- aħħar , xi ftit jew wisq simili għal dik Krautrock . Il- formula , għalkemm qatt irriċiklata , hi waħda kostanti ; drums , li għalkemm m' humiex , jinstemgħu donnhom elettroniċi u robotiċi ; noti tal- kitarra , iżjed fl- isfond milli le , mgħawwġin , telgħin , neżlin , jidwu , idamdmu , kultant idarrsu ; noti tal- bass għoljin , repettittivi , il- ġebla tax- xewka ta' kull binja ta' idea mużikali ; u viċi baxxa , iddisprata , drammatika , stramba u tirbombja , tokrob krib eżistenzjali ta' individwu disturbat qatigħ , li ta' 23 sena diġà qiegħed jinsisti jistaqsi " When will it end ? X' aktarx li l- punti saljenti ta' l- album huma s- siltiet Disorder , New Dawn Fades , She ' s Lost Control u Shadowplay , li flimkien mas- single Transmission li segwiet ftit wara , juru d- distanza artistika twila li l- grupp kien terraq mill- għeruq primittivi tiegħu . Il- produzzjoni ta' Hannet kompliet taqilgħu iżjed u iżjed , bi ħsejjes elettroniċi f' waqthom ' l hawn u ' l hemm , ħġieġ jinkiser u effetti speċjali oħrajn . Iżda minkejja dawn il- kunsiderazzjonijiet mużikali , iċ- ċentru ta' l- attenzjoni jibqa' Curtis . Il- mużika , minkejja l- faxxini varji tagħha , donnha nkitbet biex ma tkunx wisq iżjed minn sfond iswed wara l- persunaġġ ta' Curtis . L- isforz tiegħu biex jistabbilixxi xi forma ta' kuntatt mad- dinja ta' barra hu wieħed qalil u forsi wkoll ovvju , " I campaigned for nothing / I worked ħard for this / I tried to get to you / you treat me like this . F' New Dawn Fades jaqta' qalbu : " the strain ' s too much , can ' t take much more " u fl- aħħar silta I Remember Nothing donnu jirrassenja ruħu li ħadd ma jista' jifhmu , tant li jingħalaq fih innifsu u jħossu stranġier li ħadd ma jaf jagħraf : " we were strangers , away too long . " Il- fatturi li wasslu lil Curtis f' dan id- disprament kienu ħafna u varji . Sa minn eta' żgħira Curtis kellu personalità eċċentrika għall- aħħar u saħansitra tendenzi suwiċdali . Madanakollu , l- għaġna sħiħa tal- karattru tiegħu kienet waħda partikolari ferm , u kienet propju din il- personalità rari li saħħret warajha lil martu Deborah fil- bidu ta' żgħożithom . Minkejja li Deborah kienet tfajla pjuttost żvelta , l- ambizzjonijiet personali tagħha kienu tradizzjonali ferm . Nimmaġina li kienet tassumi li l- eċċentriċità ta' Curtis kienet sempliċiment bluha taż- żogħżija , u li r- responsabbiltajiet matrimonjali li kienet se ddaħħlu fihom kienu se jikkonvertuh fi bniedem responsabbli u stabbli . Iżda dan ma ġarax . Iżjed ma beda jgħaddi ż- żmien iżjed beda joħroġ ċar li Curtis bl- ebda mod ma seta' jkun ir- raġel tal- familja ideali . L- unika ħaġa li kien jaħdem għaliha daqs bagħal kienet il- ħolma tiegħu li jagħmel ħoss fix- xena mużikali , x' aktarx għax kien diġa determinat li wara li jkun laħaq il- quċċata , jissabbat waħda nobis biex qatt ma jerġa' jqum . Biex tgħaqad , wara ż- żwieġ ġie ċċertifikat li huwa epilettiku . Il- marda bdiet tiggravalu bis- sigħat , tant li ftit xhur wara li ġie ċċertifikat bħal tali , sforz il- biża' li seta' jifga fl- irqad , ma kienx jagħlaq għajn m' għajn qabel jagħtih attakk . Dawn l- attakki epilettiċi bdew kulma jmur jagħtuh iżjed ta' spiss . Dan kien jiġri saħansitra fuq il- palk . Għall- udjenza u l- ġurnali din il- biċċa xogħol kienet attrazzjoni partikolari , iżda għalkemm Curtis xi minn daqqiet kien jisfruttaha tajjeb biex jiġbed l- attenzjoni kollha fuqu , ċertament xorta waħda kien qiegħed ibati . L- istil ta' għixien ta' stilla tar- Rock , bit- taħbit u l- perikli kollha li jġib miegħu , żgur li ma kienx għalih ta' fejda . It- tobba spiss kienu jwissuh biex ma jitħabatx iżżejjed , iżda Curtis ma riedx jaf . Jingħad ukoll li n- numru interminabbli ta' pilloli li kien jibla' biex irażżan l- attakki epilettiċi iżjed kompla ġennu milli kkurawh , u nimmaġina li dawn il- pilloli xejn ma kienu jaħdmu tajjeb mas- sustanzi perikolużi li minn żmien għal żmien kien jesperimenta bihom . Fi ftit xhur Curtis kien literalment iġġennen u kien sar diffiċli ħafna li tikkomunika miegħu , l- iżjed dwar ħwejjeġ li ma kellhomx x' jaqsmu mal- mużika jew mas- suġġetti strambi li kienu jinteressawh . Dan kollu poġġa lil Curtis f' qagħda li ma setax ikampa sewwa mar- responsabbiltajiet tal- familja , tant li spiċċa abbandunaha , ħafna drabi bl- iskuża tat- taħbit u l- intrigi tal- karriera mużikali . Iż- żwieġ tiegħu tista' tgħid li ntemm meta bejnu u martu daħlet mara oħra , li għal xi raġuni li qatt ma kienet ċara tant baqa' qatt ma nqala' minn magħha . Peress li martu rari kienet titħalla takkumpanjah fil- kunċerti , hija kienet damet ħafna ma ntebħet b' dan kollu . Fil- fatt fil- li kitbet dwar żewġha ilmentat li " Ian kien iddeċieda li jtemm iż- żwieġ tagħna , iżda lili ma kienx qalli . " Minkejja dan kollu , Curtis ma kienx kuntent wisq b' din il- ħajja , u l- lirika tiegħu tixhed dan bla ebda ekwivoku . Iżda madanakollu , xi ħaġa fih kienet iżommu mwaħħal fiha , bħal donnu kien qiegħed jagħmel minn kollox biex jirrovina ħajtu apposta ħalli jkollu fuq xiex jikteb . Intant , waqt li martu bidet tipprova tfendi għal rasha u tagħmel mezz biex tmanti lilha nnfisha u lil binthom , Curtis kien imħabbat ferm mal- bqija tal- grupp jirrekordja l- album aħħar tal- Joy Division , il- kapolavur . Jekk Unknown Pleasures kien sinjali li Curtis kien f' xifer il- preċipizju , Closer mhux biss kien konferma ta' dan , imma kien testment aħħari li bejn il- linji jiżvela li ma kienx se jdum wisq ma jegħleb għal isfel . Lirikament huwa xogħol bil- bosta iżjed tqil u ftit li xejn jagħtik nifs , fil- waqt li mużikalment hu iżjed varjat u rfinat . Is- synths huma iżjed prominenti , id- drums jieħdu xeħta tribali , in- noti tal- kitarri huma iżjed ħorox u l- bass jżomm bejn wieħed u ieħor l- istess awtorità , fil- waqt l- vuċi ta' Curtis tinqala' iżjed , bħal donnu biex il- kontenut lirku jibqa' l- attrazzjoni prinċipali . Fi Closer Curtis ma jiċċajtax . Sa mill- ewwel silta , Atrocity Exhibition ( Esebizzjoni Atroċi ) , Curtis jagħmilha ċara li ma tantx jinsab f' burdata li jdaħħak . Fil- fatt x' aktarx li Closer huwa wieħed mill- iżjed xogħlijiet dipressivi li qatt ġew irrekordjati , tant li ħafna saħansitra jassoċjawh mal- ġeneru Goth - Rock . Nemmen ukoll li kollox ma' kollox bħala album jisboq kull xogħol li l- grupp irrekordja qabel . Iżda dwar dan mhux kulħadd jaqbel . Iżda bla dubju ta' xejn , l- istorja tal- mużika ta' dawn l- aħħar 25 sena kienet tkun ferm differenti li kieku Closer qatt ma deħer fuq l- ixkafef tal- ħwienet tad- diski . Iżda l- iżolamanet ftit li xejn jidher li serrħu wisq , għax kif nisimgħu fis- silta 24 Hours , Curtis jibqa' jilmenta dwar l- intriċċi ostili ta' l- eżistenza : " grey cloud hangs over me , marks every move , deep in the memory of what once was love . . . Curtis ma damx wisq biex wettaq dal- ħsieb . Fil- fatt , ma lanqas biss kien laħaq ħareġ dan l- album li ma faqqgħetx l- aħbar li Curtis kien tgħallaq fid- dar tiegħu f' Macclesfield . L- aħbar ħasdet lil xi kulħadd , l- iżjed għax peress li kien spiċċa fi stat fejn kulħadd kien moħħu fih , fl- aħħar jiem ta' ħajtu Curtis kien ħeba l- intenzonijiet tiegħu tajjeb billi rreċta li kien jinsab trankwill ħafna . Iżda ma kienx hekk . Fis- 17 ta' Mejju , 1980 , Ian Curtis ħassar l- appuntamenti li kellu ma' xi ħbieb u ntefa' jara l- film tad- direttur Ġermaniż Werner Herzog . Il- film jittratta dwar individwu li pprefera li jtemm ħajtu b' idejh milli jagħżel bejn żewġ nisa li kien iħobb . Hawn nistaqsi , jista' jkun li f' dal il- mument tant kruċjali , Curtis kien qiegħed jidentifika ruħu ma' dan il- karattru ? Kull ma nafu biċ- ċert hu li f' dawk il- ħinijiet ta' l- aħħar Curtis kien qiegħed jara dan il- film waqt li jisma' l- album The Idiot ta' Iggy Pop . Wara l- mewt tiegħu kienu ħarġu bosta teoriji dwar x' seta' kien wasslu biex ħa pass daqshekk drastiku , iżda l- ebda waħda ma tista' tiġi pprovata b' ċertezza . U l- ittra li kien ħalla lil martu qabel miet ftit li xejn titfa' dawl fuq dan kollu , għax apparti l- bosta kontradizzjonijiet li kien kiteb fiha , Curtis imkien ma kien semma fuq xiex kien qiegħed iberren moħħu . Kien ingħad ukoll li dan kien ġest extravaganti biex jibqa' jitfakkar bħal ikoni oħrajn li mietu f' qasir il- għomor . Oħrajn , fosthom il- bassist tal- grupp Bernard Sumner , kienu tal- fehma li x' aktarx kienet il- marda li kellu jew il- mediċini li kien jieħu li litteralment ġennewh sal- punt aħħari ta' l- awto - distruzzjoni . Teorija oħra kienet li Curtis kien inkwetat ferm dwar it- tour importanti li l- grupp kellu jibda fl- Istati Uniti ftit ġranet wara , l- iżjed għax kien jibża' ħafna jivvjaġġa bl- ajru . Iżda skond martu , li ssostni li l- għażla ta' Curtis kienet tabilħaqq konxja , żewġha ftit li xejn kien qiegħed iħabbel rasu dwar dan kollu . Hija temmen li Curtis kien jaf u deċiż li l- Istati Uniti ma kienx sejjer , jew aħjar , li ma kienx se jilħaq imur . Il- kadavru tiegħu , li nstab minn martu stess wara li rritornat id- dar għajjiena minn lejl xogħol , ġie kremat fil- krematorju ta' Macclesfield . Fuq il- lapida kommemorattiva tiegħu , martu għażlet li tnaqqax il- kliem Love Will Tear Us Apart , li huwa t- titlu tas- ġojjell li l- grupp kien ħareġ ftit ġimgħat qabel . Fi kliemha stess , it- titlu tad- diska " kien jiddeskrivi eżattament kif konna qegħdin inħossuna lkoll . " Il- mistoqsija li għamlet dwar id- destin ta' żewġha kienet waħda profonda ferm . Hija domanda li jien nagħmilha lili nniffsi ta' spiss : " Kemm wieħed irid ikun imtaqqal biex iħoss li l- mewt hi aqwa mill- ħajja ? " Mistoqsija bħal din diffiċli tweġibha . Mużika : Decades - Joy Division f' għeluq il- ħamsa u għoxrin anniversarju ta' Closer u l- mewt ta' Ian Curtis . Ħuġġieġa Oħra minn L- Imżebbel Ħin : - Rażan , Achille Mizzi Id- drittijiet tal- materjal kollu li jidher f' dan il- blogg huma miżmumin mill- awtur . Il- fehmiet espressi f' dan il- blogg huma ta' l- awtur biss , u m' għandhom ikunu assoċjati ma' l- ebda għaqda jew istituzzjoni li l- awtur jagħmel parti minnha . Fuq kollox , dawn ma jirriflettux il- fehmiet ta' qraba , ħbieb jew kollegi .